বছর শেষে দুঃসংবাদ! বৈবাহিক জীবনে ইতি টানলেন শ্রীনন্দা শঙ্কর

ওয়েব ডেস্ক : ২০২৫ সাল শেষ হতে আর মাত্র কিছুদিন বাকি। তার আগেই দুঃসংবাদ বিনোদন জগতে। আলাদা হলেন শ্রীনন্দা শঙ্কর (Sreenanda Shankar) ও গেভ সাতারাওয়াল (Gev Satarawalla)। রবিবারেই সমাজমাধ্যমে একটি বিবৃতি দিয়ে এমনটাই জানিয়েছেন নৃত্যশিল্পী। তিনি জানিয়েছেন, এই ঘোষণা করার আগে আমাদের বেশ কিছুটা সময় দরকার ছিল। তার পরেই এমনটা ঘোষণা করেছেন তিনি।

শ্রীনন্দা শঙ্কর (Sreenanda Shankar) সমাজমাধ্যমে বিবৃতিতে লিখেছেন, “গেভ এবং আমি আনুষ্ঠানিকভাবে আলাদা হয়ে গেছি। আপনাদের অনেকেই বিষয়টি আঁচ করেছিলেন, তবে প্রকাশ্যে জানানোর আগে আমাদের কিছুটা সময় প্রয়োজন ছিল। জীবন অনেক সময় অপ্রত্যাশিত পথে এগোয়, এবং আমরা বিষয়টিকে বোঝাপড়া ও শান্ত মনে গ্রহণ করেছি।”

সঙ্গে তিনি লিখেছেন, “আপনাদের ভালোবাসা ও সমর্থনের জন্য আমরা কৃতজ্ঞ। এটি এমন একটি সিদ্ধান্ত, যার সঙ্গে আমরা দু’জনেই মানসিকভাবে শান্ত আছি। আমরা জানি এ নিয়ে নানা মতামত, মন্তব্য ও লেখা প্রকাশ পেতে পারে। আপনারা সেগুলি প্রকাশ করতেই পারেন, কিন্তু আমাদের বা আমার মায়ের কাছ থেকে কোনও প্রতিক্রিয়া আশা করবেন না। এ বিষয়ে কোনও জবাব দেওয়া হবে না। আমাদের ব্যক্তিগত পরিসরকে সম্মান করুন এবং এ নিয়ে আমাদের সঙ্গে যোগাযোগ করা থেকে বিরত থাকুন।”

আরও খবর : ‘অভিনয় নয়, আমি এখন ডায়াপার বদলাতে চাই’

এছাড়াও তিনি লিখেছেন, “আমার ইতিবাচক ও অনুপ্রেরণামূলক কনটেন্ট আগের মতোই চলবে। কেউ কেউ হয়তো আমাদের একসঙ্গে করা ভিডিওগুলো মিস করবেন, তবে মনে রাখবেন, অনলাইনে দেখা কিছু মুহূর্ত কখনওই একটি দাম্পত্য জীবনের সম্পূর্ণ বাস্তবতা তুলে ধরে না। আপনাদের নিরন্তর ভালোবাসা ও সমর্থনের জন্য ধন্যবাদ। এখন আগের চেয়েও বেশি করে সেই সমর্থন আমার প্রয়োজন।”

প্রসঙ্গত, ২০০৯ সালে বিবাহবন্ধনে আবদ্ধ হয়েছিলেন শ্রীনন্দা শঙ্কর (Sreenanda Shankar) এবং গেভ সাতারাওয়ালা (Gev Satarawalla)। বাঙালি এবং পার্সি দুই মতেই তাঁদের বিয়ে হয়েছিল। শ্রীনন্দা হলেন অভিনেত্রী, নৃত্যশিল্পীর পাশাপাশি জনপ্রিয় কনটেন্ট ক্রিয়েটর। সম্প্রতি শ্রীনন্দার পিসি অভিনেত্রী মমতা শঙ্কর বেশ কিছু মন্তব্য করেছিলেন। তার বিরোধীতা করেছিলেন এই জনপ্রিয় কনটেন্ট ক্রিয়েটর। তবে এবার নিজেদের বিচ্ছেদের কথা জানালেন শ্রীনন্দা।